**Metssiga** (*Sus scrofa*) on sigalaste sugukonda ja sea perekonda kuuluv metsloom.

Metssiga on omnivoor nagu kodusigagi. 
Ta on pärismaine Kesk-Euroopas, Vahemere piirkonnas (kaasa arvatud Atlase mägedes), Põhja-Aafrikas ja enamikus Aasias, ulatudes lõunasse Indoneesiani. Hiljem on teda sisse toodud paljudesse piirkondadesse.

Arvatakse, et kodusiga on aretatud metsseast umbes 7000 aastat eKr Lähis-Idas ning umbes samal ajal sõltumatult ka Hiinas.

Metssea rahvapärane nimetus on **kutu**.[*viide?*]

Isane metssiga on kult, emane siga on emis ja poegi kutsutakse põrsasteks.

Välimus
-------

Metssea keha katab kare harjaseline karvkate, mille värvus varieerub tumehallist pruunini. Metssea kere on jässakas ja jalad on suhteliselt pikad, eriti põhjapoolsete alamliikide puhul. Põrsad on sündides heledate triipudega, mis tuhmuvad teise ja kuuenda elukuu vahel. Karv saavutab täiskasvanud isendi värvuse esimeseks eluaastaks. 
Täiskasvanud metssea keha pikkus jääb vahemikku 90–200 cm ja turja kõrgus vahemikku 55–110 cm. Saba on 15–40 cm pikk. Metssea kehakaal jääb vahemikku 44–320 kg. Isased on tavaliselt suuremad kui emased isendid ning isastel on ka 4 kihva, mis kasvavad terve eluea jooksul. Emastel on 6 paari nisasid.

Eluiga
------

Metssea eluiga on tavaliselt 9–10 eluaastat, kuid ta võib elada isegi kuni 25-aastaseks.

elulaad
-------

### Aktiivsus

Metssea emis poegadega maanteed ületamas. Kõrvemaa, aprill 2016
Metssead on üldiselt öise eluviisiga ning aktiivsed peamiselt varahommikuti ja hilisõhtuti. Keskmiselt 4–8 tundi päevas otsivad nad süüa, mis on üldiselt sotsiaalne tegevus koos grupiga. Päevasel ajal puhkavad nad varjulistes kohtades, näiteks põõsastes.

### Sotsiaalsus

Metssead on üldiselt seltskondlikud loomad. Nad moodustavad karju, mille suurus oleneb nende asukohast ja aastaajast. Enamasti ei ületa karja suurus 6–20 isendit, kuigi on avastatud ka saja- ja enamaliikmelisi gruppe. Karja moodustavad enamasti täiskasvanud emased ja nende noored järeltulijad. Vanemad isased väljaspool sigimisperioodi üldiselt gruppides ei ela. Igal metsseagrupil on oma territoorium, mis katab umbes 20 ruutkilomeetri suurust ala. Oma territooriumi märgistavad nad haisvate eritistega: sülje ja väljaheidetega. Grupp püsib tavaliselt oma territooriumil. Lahkub vaid siis, kui toiduvarud on otsakorral. Veekogu lähedus on neile väga tähtis ja seda teadmist kasutavad ära ka jahimehed.

### Kommunikatsioon

Metssead suhtlevad omavahel, kasutades eri sagedusega röhatusi, karjeid ja möirgeid. Neid häälitsusi kasutatakse territooriumi tähistamisel, paaritumisel ja võitlustel. Suheldakse ka üksteise kehaeritisi nuusutades.

### Temperament

Metssead on tuntud oma agressiivse temperamendi poolest. Kui metssiga üllatada või teda nurka suruda, siis ta kaitseb ennast kogu oma jõuga. Isegi kui metssiga on kurnatud või vigastatud, ründab ta kõhkluseta. See kehtib eriti just emise puhul, kes on koos oma põrsastega. Isased ja emased ründavad erinevalt, kuna nende kihvad on erinevad. Isaste kihvad ulatuvad suust välja, nemad ründavad pea madalal sööstes. Emased metssead, kelle kihvad pole nähtavad, hammustavad oma vaenlasi.

### Hügieen

Metssead Kunda jõe alamjooksul
Vastupidi levinud uskumusele, et metssead on räpased loomad, hoiavad nad ennast väga puhtana. 
Nende harjumusel mudas püherdada on mitu funktsiooni. See jahutab kuumadel suvepäevadel keha ning muda kaitseb neid omakorda kõrvetavate päiksekiirte eest. Muda aitab kaasa haavade paranemisele, mis võivad olla tekkinud nii võitluse käigus kui ka okkalises alustaimestikus liikudes. On teada juhtumeid, kui põuaajal on metssiga pinnasesse kaevanud süvendi ja sinna urineerinud, et nii tekitatud loigus püherdada.

Levik
-----

Metssiga on maismaa imetajatest üks laiema geograafilise ulatusega loomadest. Esineb kõikidel kontinentidel, välja arvatud Antarktikas ja paljudel ookeanide saartel. Üleküttimise tõttu hävisid metssea populatsioonid Briti saartel ja Skandinaavias 17. sajandil, kuid nüüdseks on neid sinna sisse toodud.

Alamliigid
----------

Alamliigid jagunevad välimuse järgi liigitades nelja alagruppi.

### Lääne alamliigid

* *Sus scrofa scrofa* – levik peamiselt Euroopas
* *Sus scrofa meridionalis* – Euroopa
* *Sus scrofa algira* – Põhja-Aafrika
* *Sus scrofa lybicus* – Lähis-Ida
* *Sus scrofa attila* – Kesk-Aasia
* *Sus scrofa nigripes* – Kesk-Aasia

### India alamliigid

* *Sus scrofa davidi* – Himaalaja piirkond
* *Sus scrofa cristatus* – Iraan ja Põhja-India
* *Sus scrofa affinis* – Tai, Lõuna-India ja Sri Lanka

### Ida alamliigid

* *Sus scrofa sibricus* – Mongoolia ja Kaug-Ida
* *Sus scrofa ussuricus* – Mongoolia ja Kaug-Ida
* *Sus scrofa leucomystax* – Jaapan
* *Sus scrofa riukiuanus* – Jaapan
* *Sus scrofa taivanus* – Taiwan
* *Sus scrofa moupinensis* – Lõuna-Hiina, Vietnam

### Indoneesia alamliigid

* *Sus scrofa vittatus*

Toitumine
---------

Metssiga on omnivoor ehk kõigesööja, kuid enamasti sööb ta taimset toitu. Tänu heale haistmisele leiab metssiga suure osa oma toidust maad sonkides, toiduks on taimede juured, risoomid ja mugulad. Metssead võivad tekitada kahju põllumajandusele, rüüstates vilja- ja kartulipõlde. Määrava osa toidulauast moodustavad talvel ja sügisel tammetõrud. Loomsest toidust sööb ta meelsasti vihmausse, vastseid, tõuke, putukaid, roomajaid ja kahepaikseid, pisiimetajaid, loomaraipeid ning ka linnumune. Nälja korral võib esineda ka kannibalismi. Loomaaias peetavad metssead pesevad toidu enne söömist puhtaks.

Selline lai toiduvalik on aidanud metsseal kohaneda ja ellu jääda mitmesugustes keskkondades, mägistest aladest kuni kõrbeteni välja.

Sigimine
--------

Jooksuaeg algab novembris ja lõppeb jaanuaris. Sel perioodil liituvad ka kuldid karjaga. Sigimisperioodil võitlevad kuldid emaste pärast üsnagi veriselt ja vägivaldselt. Kuldid kasvatavad vigastuste tõsisuse vähendamiseks endale naha alla paksu sideainest kilbi, mis kaitseb konkureeriva kuldi kihvade eest. Tugevaim kult omandab õiguse viljastada kogu karja emised.
Tiinus kestab 4,5–5 kuud ning põrsad sünnivad aprillis ja mais. Poegimiseks meisterdavad emised pesad, kasutades kulu, sammalt, oksi. Pesa ehitatakse tavaliselt mõnda tihnikusse või kuusealusesse. Emised toovad ilmale pesakondi suuruses 1–12 (keskmiselt 5–6 põrsast). Emisel on esimesed nisad piimarikkamad kui tagumised, mis tekitab põrsaste vahel konkurentsi. Põrsad toituvad esimesel paaril nädalal ainult emapiimast. Pärast seda hüljatakse pesa ning hakatakse tarvitama lisaks emapiimale ka muud toitu. Täielik üleminek muule toidule toimub umbes neljandal elukuul.

Vaenlased
---------

Täiskasvanud metsseal on looduslikke vaenlasi üsna vähe. Suuremateks vaenlasteks on inimene ja suuremad loomad, nagu karud, hundid. Põrsastele on ohtlikud ka näiteks ilvesed.

Metssiga Eestis
---------------

Metssea topis Tartu Ülikooli Loodusmuuseumis
Metssigu oli Eestis oli 2012. aasta andmete kohaselt 22 320, mis oli teadaolevalt selle liigi tipparvukus Eestis. Suur arvukus võis olla tingitud eelkõige pehmetest talvedest, lisasöötmisest, põhikarja emiste vähesest küttimisest ning metssea loodusliku vaenlase hundi väikesest arvukusest.

Kaitsestaatus
-------------

Metssiga ei ole üldiselt ohustatud. Alamliikidest on liigse jahtimise tõttu ohustatuks hinnatud Jaapanis elav alamliik *Sus scrofa riukiuanus*.

Vaata ka
--------

* Sigade Aafrika katk

Viited
------

1. ↑  Oklahoma State University, Kariloomade tõugudest:
2. 1 2  , Animal Diversity Web, Hruby, J. Kasutatud 30.09.2013.(inglise)
3. ↑  , An Ultimate Ungulate Fact Sheet, Brent Huffmann. Kasutatud 30.09.2013.(inglise)
4. 1 2  , Bio.edu.ee. Kasutatud 30.09.2013.
5. 1 2 3 4 5  , The IUCN red list of species. Kasutatud 30.09.2013.(inglise)
6. 1 2 3 4 5  , Maremma Wild Boar Facts, Donna Stiles. Kasutatud 30.09.2013(inglise).
7. 1 2  , Metssiga, Siim Peetris. Kasutatud 30.09.2013.
8. ↑  Hogenboom, Melissa. "Wild pigs wash their own food" (inglise). BBC News Online. Vaadatud 24. juulil 2015.
9. ↑  [*alaline kõdulink*], ULUKIASURKONDADE SEISUND JA 
KÜTTIMISSOOVITUS 2012, pdf. Kasutatud 30.09.2013.
10. ↑  , Keskkonnaministeerium. Kasutatud 30.09.2013.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Metssiga** |

* Metssiga andmebaasis eElurikkus Muuda Vikiandmetes
* Jokelainen, P.; Velström, K.; Lassen, B. (2015). "Seroprevalence of *Toxoplasma gondii* in free-ranging wild boars hunted for human consumption in Estonia". *Acta Vet Scand*. **57**: 42. DOI:10.1186/s13028-015-0133-z. PMID 26239110.
* Oja, R.; Velström, K.; Moks, E.; Jokelainen, P.; Lassen, B. (2017). "How does supplementary feeding affect endoparasite infection in wild boar?". *Parasitol Res*. **116** (8): 2131–2137. DOI:10.1007/s00436-017-5512-0. PMID 28526990.
* Kärssin, A.; Velström, K.; Angeles Gómez-Morales, M.; Saar, T.; Jokelainen, P.; Lassen, B. (2016). "Cross-Sectional Study of Anti-*Trichinella* Antibody Prevalence in Domestic Pigs and Hunted Wild Boars in Estonia". *Vector Borne Zoonotic Dis*. **16** (9): 604–610. DOI:10.1089/vbz.2016.1943. PMID 27315523.
* Veerand Eesti metssigadest on toksoplasmaga kokku puutunud Maaleht 26.09.2015

|  |  |
| --- | --- |
|  | Vikisõnastiku artikkel: **Metssiga** |